Ego Guido, dominus de Juilly, notum facio presentibus et futuris me dedisse in eleemosinam Deo et ecclesie Beate Marie de Moris usuarium in pasturis meis et que mei juris sunt vel erunt ex parte mea, vel uxoris mee, in finagiis subscriptis, scilicet Barri, Villenove, Merri, et Ville super Arciam, Chierrevi, et ubicumque sint ultra Sequanam, versus orientalem plagam; et usuarium piscationis in flumen Usse ab aqua de Moris usque ad pontem Villenove. Dedi in eleemosynam Deo et ecclesie de Moris quidquid acquisivit eadem ecclesia a monachis de Molismo, in finagio de Selis et Merri, in omnibus emolumentis; ut molendinum faciant inter cachamentum suum et vadum de Sel laudavi et concessi. Omnem quoque terram quam habebam inter vallem Vielen et montem Orgeoil et inter terram Ste Marie de Molismo, et vineas, dedi in eleemosinam jam dicte ecclesie de Moris. Forestam Brouart que ipsorum propria est, ut modis omnibus quibus voluerint excolant, et mansionem quam voluerunt, faciant in ea, laudavi et concessi. Novalia que in predicta foresta sine consensu ipsorum facta sunt, vel de cetero fient, a meis hominibus, sine dilatione reddi faciam ita ut de cetero ea in pace possideant. Si vero inter Buxerium et Chierrevium habitare voluerint, ut habitationem pro libitu suo ibi faciant, laudavi et concessi. In F..... ut vineam suam quam plantare ceperunt, usque ad summum veteris vinee ipsorum, et fossas, perficiant laudavi et concessi eis; et benigne laudavi omnia que ab antecessoribus meis et uxoris mee Petronille hactenus in eleemosinam data sunt; et omnia que hodie possident in bosco et plano, terris cultis et incultis, aquis, et pratis, et censu, et pascuis; et omnes calumnias quas hactenus habui adversus eos, remisi et quietas clamavi; et quecumque eis ab antecessoribus meis et dicte uxoris mee Petronille, sicut dictum est, in eleemosinam sunt collata in omnibus emolumentis, hec omnia laudaverunt et in eleemosynam dederunt predicte ecclesie de Moris, Petronilla uxor mea, de cujus hereditate predicta ista movebant, et margareta, mater ipsius, et Agnes, filia ejusdem. De laude istarum testes sunt: Christophorus de Lochis, et Theobaldus de Polisi, presbyteri, et Wiardus Jarrons, et Wiardus de Fraxero, milites. Hec eadem laudavit et in eleemosinam dedit Theobaldus, de Brachegenoille dominus. De laude ipsius sunt testes: Thomas, tunc cellararius Clarevallis, et Joannes, cognomento Lorneis, et Odo de Villemauro. Item dedi in eleemosinam Deo et ecclesie de Moris usuarium in omnibus pasturis meis, et que juris mei sunt, ex parte mea et ex parte uxoris mee, in finagiis de Landrivilla et de Lochis, ad usus omnium animalium et pecorum suorum, et in omnibus utilitatibus. Hoc etiam donum laudavit et in eleemosinam dedit Petronilla, uxor mea, et Agnes, filia domine Margarete. Actum anno Domini MºCºXCºVIIº.